Page:The booke of thenseygnementes and techynge that the Knyght of the Towre made to his doughters - 1902.pdf/41

 whiche is done vnto smal gentylmen and gentyl wymmen and to other of lasse degre, that honoure and curtosye comen of a fre and a curtoys hert. And the lytell or poure ma or woman to whome it is done thynketh that he is happy to receyue it and hath therin a grete playsyre, and gyueth ageyne grete honoure to hym or her that hath done to hym suche curtosye and honoure, And by this maner of the smal peple to whome is done suche curtosye or honoure cometh the grete loos and renomme whiche groweth fro day to day. It hapned that I was in a companye of knyghtes and ladyes, and a grete lady tooke of her hood and humbled her self curtoysly vnto a tayloure. And ther was a knyght that said to her, "Madame, why haue ye taken of youre hoode vnto a taylloure?" And she answerd that she had leuer to take it of to hym, than to haue lefte it vnto a gentyll man. And that was reputed for ryght wel done, and as for the best taujt of all the other.